余與呂守之買舟西歸林常甫吳清淑呂伯起出餞江樓古調以別
作者：錢時
朝代：宋

paragraphs: 兩角勍觸蠻，八荒等兄弟。
人生天地間，貴在情義耳。
嘉禾二三友，一見傾底裏。
春風散天和，非彼亦非此。
清淑溫以直，常甫正而美。
東涉金沙雪，西挹錢塘水。
舟泛月雙湖，轡聯松九里。
冬春朔四換，追隨實終始。
宣橋歲云暮，乃復得伯起。
頎然出玉山，臭味林吳似。
修門亦旬月，朝夕相料理。
餞我江上樓，樓欄豁天宇。
海山渺無際，呼吸入窗几。
長鯨駭高浪，卷舒在吾趾。
風帆擘天出，揖別苦無語。
共挽春江濤，洒作蒼生雨。